## Emergències duplica el personal que atén el telèfon 1·1·2 esta nit de Nadal

*** El torn de nit d’este 24 de desembre es reforça fins a conformar un equip de 17 persones
* Juan Carlos Valderrama subratlla “la labor essencial d’un servici que oferix resposta immediata les 24 hores del dia els 365 dies de l’any”**

La Conselleria d’Emergències i Interior ha duplicat el personal encarregat del telèfon 1·1·2 Comunitat Valenciana esta nit de Nadal amb la finalitat de donar resposta al possible augment del nombre de telefonades i d’atendre la ciutadania amb la màxima eficàcia i rapidesa possible.

Així ho ha explicat el conseller d’Emergències i Interior, Juan Carlos Valderrama, en una visita al Centre de Coordinació d’Emergències de la Generalitat, situat a l’Eliana, per a felicitar les festes a les persones que s’encarregaran de prestar l’atenció en l’1·1·2 durant la jornada.

Valderrama ha destacat “la labor essencial d’un servici que oferix resposta immediata les 24 hores del dia els 365 dies de l’any” i ha agraït “l’esforç que fan les persones que integren la sala de l’1·1·2 Comunitat Valenciana per a fer front a les emergències, així com l’absoluta professionalitat i eficàcia amb la qual exercixen el seu treball”.

La sala d’atenció de l’1·1·2 es reforça este 24 de desembre un 19 % i comptarà amb un equip operador i de coordinació compost per 64 persones; en una jornada habitual el servici està atés per 54 persones. El major reforç es produïx en el torn de nit, amb 17 persones, enfront de les nou habituals d’un dia ordinari.

L’operatiu es completa amb la labor supervisora d’una persona més per cada un dels torns, amb la qual cosa, en conjunt, són 67 persones les que prestaran els seus servicis per a garantir una adequada atenció a les possibles telefonades d’emergència esta nit de Nadal.

Així mateix, per a la jornada del dia de Nadal, el personal de la sala de l’1·1·2 es reforçarà un 6 % i serà un equip de 60 persones el que s’encarregue d’atendre estes funcions de manera coordinada amb altres professionals d’emergències i seguretat.

**Consells a la ciutadania**

El conseller ha demanat prudència si s’ha d’efectuar algun desplaçament, així com abstindre’s de conduir vehicles si s’ha consumit alcohol, i també ha animat la ciutadania a seguir els consells d’autoprotecció que s’efectuen, a través dels canals oficials, per a evitar situacions de risc durant el període nadalenc, amb nombroses festes i espectacles amb gran afluència de públic.

Fecha: 24/12/2025